A BIZOTTSÁG 1951/2006/EK RENDELETE
(2006. december 21.)
a borpiac közös szervezéséről szóló 1493/1999/EK tanácsi rendelet alkalmazására vonatkozó egyes szabályokkal kapcsolatos 753/2002/EK rendeletnek a fából készült tárolóedényben kezelt borok kiszerelése tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 46. cikke (1) bekezdésére és 53. cikke (1) bekezdésére,
mivel:
(1)
Az egyes borászati termékek leírása, jelölése, kiszerelése és oltalma tekintetében az 1493/1999/EK tanácsi rendelet alkalmazására vonatkozó egyes szabályok megállapításáról szóló, 2002. április 29-i 753/2002/EK bizottsági rendelet (2) 22. cikkének (3) bekezdése meghatározza a termék előállításának módszerére vonatkozó jelölések használatához kapcsolódó feltételeket a tölgyfából készült tárolóedények borkészítés során történő alkalmazása tekintetében.
(2)
A szóban forgó rendelkezés a 753/2002/EK rendelet X. mellékletében említett egyes kifejezések használatát a kizárólag tölgyfából készült tárolóedényben erjesztett vagy érlelt borokra korlátozza.
(3)
Noha igaz, hogy a tölgyfa a hordókészítés szokásos és hagyományos alapanyaga, egyes tagállamokban más fafajokat - pédául kőrisfát vagy gesztenyefát - is alkalmaznak e célra. Ezért indokolt lehetővé tenni a 753/2002/EK rendelet X. mellékletében szereplő kifejezéseknek a tölgyfán kívüli egyéb fafajokra történő alkalmazását, feltéve hogy a szóban forgó jelölés helytálló és nem megtévesztő. A termelők közötti verseny bármiféle torzulásának elkerülése érdekében megfelelő szabályokat kell megállapítani a címkézésre vonatkozóan.
(4)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 753/2002/EK rendelet a következőképpen módosul:
1.
A 22. cikk (3) bekezdése helyébe a következő szöveg lép:
„(3) A fából készült tárolóedényben erjesztett vagy érlelt borok megjelölésére kizárólag a X. mellékletben szereplő kifejezések használhatóak. Az ilyen borok tekintetében azonban a tagállamok egyéb, a X. mellékletben felsoroltakkal egyenértékű jelöléseket is meghatározhatnak; az (1) és a (2) bekezdésben foglaltakat értelemszerűen e jelölésekre is alkalmazni kell.
Az első albekezdésben említett jelölések valamelyikét abban az esetben lehet használni, ha a bort fából készült tárolóedényben, a hatályos nemzeti rendelkezéseknek megfelelően érlelték, még akkor is, ha az érlelést később más típusú tárolóedényben folytatták. A tagállamok tájékoztatják a Bizottságot az első albekezdés alapján meghozott intézkedésekről.
Az első albekezdésben említett kifejezések nem használhatóak tölgyfadarabok felhasználásával készült bor megjelölésére, még abban az esetben sem, ha a tölgyfadarabok használata fából készült tárolóedény(ek) alkalmazásával párosult.”
2.
A X. melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 21-én.